En 24-årig mand er her til aften blevet ramt af skud på Taastrupgaardsvej i Taastrup.

Det oplyser Københavns Vestegns Politi.

Vagtchef Thomas Christensen siger, at man fik en anmeldelse om skyderiet cirka klokken 18.30.

Manden, der er ramt af skud, blev efterfølgende kørt til Rigshospitalet og er blevet opereret.

- Han er ramt af skud i brystet, så det er alvorligt, men hans tilstand er p.t. stabil, siger Thomas Christensen.

Er det banderelateret?

- Det er alt for tidligt at sige noget om, siger vagtchefen.

Vagtchefen vil ikke oplyse, om offeret i forvejen er kendt af politiet.

Gerningsmanden er stadig på fri fod, og der er heller ikke fundet et våben.

Politiet søger vidner til episoden.